CELEX: 32013R0278
Language: mt
Date: 2013-03-19 00:00:00
Title: Regolament ta’ Implimentazzjoni tal-Kummissjoni (UE) Nru 278/2013 tad- 19 ta’ Marzu 2013 dwar il-klassifikazzjoni ta’ ċerti prodotti fin-Nomenklatura Magħquda

23.3.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 84/13
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 278/2013
   tad-19 ta’ Marzu 2013
   dwar il-klassifikazzjoni ta’ ċerti prodotti fin-Nomenklatura Magħquda
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (1), u b’mod partikolari l-Artikolu 9(1)(a) tiegħu,
   Billi:
   
               (1)
            
            
               Biex tiġi żgurata l-applikazzjoni uniformi tan-Nomenklatura Magħquda annessa mar-Regolament (KEE) Nru 2658/87, huwa meħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ma’ dan ir-Regolament.
            
         
               (2)
            
            
               Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawn ir-regoli japplikaw ukoll għal kwalunkwe nomenklatura oħra li hija totalment jew parzjalment ibbażata fuqha jew li żżid xi suddiviżjoni addizzjonali magħha u li hija stabbilita minn dispożizzjonijiet speċifiċi tal-Unjoni, bl-għan li jkun hemm l-applikazzjoni ta’ tariffi u ta’ miżuri oħra relatati mal-kummerċ tal-prodotti.
            
         
               (3)
            
            
               Skont dawn ir-regoli ġenerali, il-prodotti deskritti fil-kolonna (1) tat-tabella li tinsab fl-Anness għandhom jiġu kklassifikati taħt il-kodiċi NM indikat fil-kolonna (2), minħabba r-raġunijiet stabbiliti fil-kolonna (3) ta’ din it-tabella.
            
         
               (4)
            
            
               Huwa xieraq li jkun stipulat li informazzjoni vinkolanti dwar it-tariffa li nħarġet mill-awtoritajiet doganali tal-Istati Membri rigward il-klassifikazzjoni ta’ prodotti fin-Nomenklatura Magħquda, iżda li mhijiex skont dan ir-Regolament, tkun tista’, għal perjodu ta’ tliet xhur, tibqa’ tiġi invokata mid-detentur, skont l-Artikolu 12(6) tar-Regolament tal-Kunsill (KEE) Nru 2913/92 tat-12 ta’ Ottubru 1992 li jistabbilixxi l-Kodiċi Doganali tal-Komunità (2).
            
         
               (5)
            
            
               Il-miżuri previsti f’dan ir-Regolament huma skont l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Il-prodotti deskritti fil-kolonna (1) tat-tabella li tinsab fl-Anness għandhom ikunu kklassifikati fin-Nomenklatura Magħquda taħt il-kodiċi NM indikat fil-kolonna (2) ta’ dik it-tabella.
   Artikolu 2
   Informazzjoni vinkolanti dwar it-tariffi, maħruġa mill-awtoritajiet doganali tal-Istati Membri, li mhijiex skont dan ir-Regolament, tista’ tkompli tkun invokata għal perjodu ta’ tliet xhur skont l-Artikolu 12(6) tar-Regolament (KEE) Nru 2913/92.
   Artikolu 3
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-19 ta’ Marzu 2013.
      
         
            Għall-Kummissjoni, F'isem il-President,
         Algirdas ŠEMETA
         
            Membru tal-Kummissjoni
         
      
   
   
      (1)  ĠU L 256, 7.9.1987, p. 1, Edizzjoni Speċjali bil-Malti: Kapitolu 02 Volum 02 p. 382.
   
      (2)  ĠU L 302, 19.10.1992, p. 1, Edizzjoni Speċjali bil-Malti: Kapitolu 02 Volum 04 p. 307.
   
      ANNESS
      
                  Deskrizzjoni tal-prodotti
               
               
                  Klassifikazzjoni
                  (Kodiċi NM)
               
               
                  Raġunijiet
               
            
                  (1)
               
               
                  (2)
               
               
                  (3)
               
            
                  Kaxxa li fiha madwar 33 × 10 × 10 ċm, magħmula minn folji tal-metall bi ħxuna ta’ madwar 0,2 mm.
                  Il-parti ta’ barra tal-kaxxa ġġorr il-logo u l-isem ta’ marka.
                  Fil-kaxxa hemm forma speċjali tal-plastik li tista’ tinqala’ faċilment biex iżżomm flixkun.
                  Il-kaxxa hija mfassla biex tintuża bħala pakkett għal flixkun tal-inbid.
                  Il-kaxxa tiġi ppreżentata mingħajr il-flixkun.
               
               
                  7326 90 98 
               
               
                  Il-klassifikazzjoni hija ddeterminata mir-Regoli Ġenerali 1 u 6 għall-interpretazzjoni tan-Nomenklatura Magħquda u mit-test tal-kodiċi tan-NM 7326 , 7326 90  u 7326 90 98 .
                  Minħabba l-karatteristiċi tiegħu, il-prodott huwa kaxxa tal-metall għar-rigali b’forma li tista’ tinqala’. L-intestatura 4202  tkopri prodotti ta’ natura differenti tajbin għall-użu fit-tul (bħal kaxxi għat-trombi, kaxxi ta’ strumenti tal-mużika, kaxxi għall-armi tan-nar u reċipjenti bħalhom) b’forma speċjali jew mgħammra minn ġewwa biex iżommu għodod partikolari bl-aċċessorji tagħhom jew mingħajrhom. Il-prodott mhuwiex simili għal bagalji u reċipjenti tal-intestatura 4202  (ara wkoll in-Noti Spjegattivi tas-SA għall-intestatura 4202 ). Il-klassifikazzjoni taħt l-intestatura 4202  bħala bagalji u reċipjenti simili hija għalhekk eskluża.
                  Il-klassifikazzjoni taħt l-intestatura 7310  bħala kaxxi jew reċipjenti simili hija eskluża wkoll minħabba li l-prodott la hu kontenitur akbar li jintuża għal finijiet kummerċjali għall-ġarr u l-ippakkjar tal-merkanzija u lanqas ma huwa kontenitur iżgħar li jintuża l-aktar bħala imballaġġ għall-bejgħ ta’ butir, birra, gallettini eċċ. L-intestatura 7310  tkopri reċipjenti użati għat-trasport u għall-finijiet ta’ bejgħ għall-prodotti, filwaqt li l-prodott huwa kaxxa għar-rigali li żżomm flixkun bl-għan li ttejjeb id-dehra tiegħu, u l-flixkun nnifsu hu l-prodott li fih il-likwidu (ara wkoll in-Noti Spjegattivi tas-SA għall-intestatura 7310 ).
                  Il-klassifikazzjoni taħt l-intestatura 7323  bħal oġġetti tal-mejda, tal-kċina jew oġġetti oħra tad-dar hija wkoll eskluża peress li l-prodott mhuwiex oġġett tal-mejda jew tal-kċina jew użat għal skopijiet oħra tad-dar iżda kaxxa tal-metall għar-rigali b’użu limitat (ara wkoll in-Noti Spjegattivi tas-SA għall-intestatura 7323 ).
                  Għaldaqstant, il-prodott għandu jiġi kklassifikat taħt il-kodiċi NM 7326 90 98  bħala oġġetti oħra tal-ħadid jew tal-azzar.